Universis presentes litteras inspecturis, ego Stephanus dictus Boucheriz, de Noiant, filius Colini majoris de Noiant, notum facio quod ego vendo, trado et concedo imperpetuum, sine retentione et reclamatione aliqua, reverendo in Christo patri Girardo, Dei gratia episcopo Eduensi, et successoribus suis episcopis Eduensibus, domum meam sitam apud Alisiam, inter domum Oytheline, relicte quondam magistri Joberti, et viam publicam; item, duas cuppas ligneas in dicta domo existentes; item, vineam meam sitam in terragio quod dicitur Gravain, inter vineam abbatis et conventus de Ongiaco ex una parte, et inter vineam predicte Oytheline ex altera; item, salicetum meum cum fundo ipsius saliceti, situm in terragio dicto de Villemartin, inter campum dicte Oytheline ex una parte, et vineam dicti domini episcopi ex altera; item, aliud salicetum meum cum fundo ipsius saliceti, situm in terragio de Villa Martini, inter vineam predicti domini episcopi et rippariam, cum omnibus juribus, pertinentiis et appenditiis predictarum rerum venditarum, que omnia et singula sunt et movent de capite mei venditoris prenotati, pro sexaginta libris Turonensium, quas ab ipso episcopo habui et recepi in pecunia legittime numerata, et de quibus me teneo plenarie pro pagato, et de predictis omnibus et singulis rebus venditis me devestio, et ipsum dominum episcopum, pro se et successoribus suis episcopis Eduensibus investio et in veram possessionem pono et induco totaliter de eisdem. Promitto si quidem ego Stephanus memoratus eidem domino episcopo, pro me et meis, per juramentum meum, etc. In cujus rei testimonium sigilla virorum discretorum Regnaudi, abbatis Fonteneti, Guillermi, decani Sedelocensis, et sigillum curie archidiaconi Flavigniacensis presentibus litteris rogavi et obtinui apponi. Et nos abbas et decanus predicti sigilla nostra, et nos Girardus officialis predicti archidiaconi Flavigniacensis, sigillum curie ipsius archidiaconi presentibus litteris, ad requisitionem et preces dicti Stephani, duximus apponenda. Datum anno domini Mº CCº septuagesimo sexto, mense julii.